У народзе кажуць: калі сам сябе не пахваліш, — то ніхто не пахваліць. Вядома, сціпласць упрыгожвае чалавека, але... Бываюць выпадкі, калі замест далікатнага маўчання трэба распавядаць пра сябе з гонарам ды на поўны голас. Асабліва, калі справа тычыцца папулярызацыі сваёй радзімы — і “малой”, і “вялікай”. Несумненна, што ўсе высілкі, закліканыя прыцягнуць як мага шырокую ўвагу да адметных сваёй гісторыка-культурнай спадчынай беларускіх рэгіёнаў, не прынясуць сапраўднага плёну ў тым выпадку, калі рабіцца яны будуць адно “з цэнтра”. Без чыннага ўдзелу саміх уладальнікаў тых багаццяў у гэтай справе ніяк не абысціся. Тут, як і ў мностве іншых выпадкаў, патрэбна “ініцыятыва знізу”. Добры прыклад яе паказаў нядаўна Валожынскі райвыканкам.